b'\n_START_ARTICLE_\nPeter F\xc3\xb8nss\n_START_SECTION_\nGodsejeren\n_START_PARAGRAPH_\nHan var s\xc3\xb8n af kancellir\xc3\xa5d Hans Pedersen F\xc3\xb8nss (1712-1791) til L\xc3\xb8venholm og Else S\xc3\xb8rensdatter Thrane (1727-1773) og arvede i 1783 L\xc3\xb8venholm, som han ejede til 1811, da han var n\xc3\xb8dsaget til at s\xc3\xa6lge g\xc3\xa5rden, og k\xc3\xb8bte i 1789 Bodum Bisgaard, som han ejede til 1804. F\xc3\xb8nss optr\xc3\xa5dte som "herreg\xc3\xa5rdsslagter", idet han dels alene, dels i f\xc3\xa6llesskab med andre k\xc3\xb8bte en lang r\xc3\xa6kke n\xc3\xb8rrejyske herreg\xc3\xa5rde til udstykning. Men han tjente n\xc3\xa6ppe store penge p\xc3\xa5 disse handler, og hans indsats for landbruget p\xc3\xa5 sin hjemegn var dybtf\xc3\xb8lt, hvilket viser sig i hans virke for at ophj\xc3\xa6lpe landbruget og at yde uegennyttig hj\xc3\xa6lp til b\xc3\xb8nderne._NEWLINE_Han blev 29. januar 1801 optaget i adelstanden, 1804 kammerherre og 28. juni 1809 Ridder af Dannebrog.\n_START_SECTION_\nEmbedsmanden\n_START_PARAGRAPH_\nHan blev 1783 exam. jur., 1784 virkelig justitsr\xc3\xa5d, 1787 vicelandsdommer i N\xc3\xb8rrejylland, 1798 generalkrigskommiss\xc3\xa6r og 1800 direkt\xc3\xb8r for Estvadgaards Kloster. I 1801 blev han oberst og kommand\xc3\xb8r for de f\xc3\xb8rste 5 bataljoner af det \xc3\xb8stjyske landev\xc3\xa6rnsregiment og var fra 1802 til 1805 chef for samme. Han blev samme \xc3\xa5r og var indtil 1806 medlem af direktionen for N\xc3\xb8rrejyllands Arsenal, og i denne periode medvirkede han til anl\xc3\xa6ggelsen af t\xc3\xb8jhushaven Marielund i Randers. F\xc3\xb8nss ydede en utr\xc3\xa6ttelig indsats for at forbedre den jyske kystmilits og at forberede den p\xc3\xa5 eventuelle fjendtlige angreb. Fra 1797 til 1811 var han ejer af Viborg Bogtrykkeri (se A.F. Just)._NEWLINE_Fra 1. oktober 1805 var F\xc3\xb8nss amtmand over Randers Amt, og han gjorde en stor indsats istands\xc3\xa6ttelsen af veje og broer, for jordem\xc3\xb8dres opl\xc3\xa6ring og ans\xc3\xa6ttelse, for afskaffelsen af smugkroer og i det hele taget for unge menneskers uddannelse og andre velg\xc3\xb8rende form\xc3\xa5l. Men de offentlige midler slog ikke til, og F\xc3\xb8nss brugte egne midler p\xc3\xa5 disse form\xc3\xa5l. Derfor m\xc3\xa5tte han i 1811 s\xc3\xa6lge sin herreg\xc3\xa5rd L\xc3\xb8venholm. I sin iver efter at hj\xc3\xa6lpe begyndte han ogs\xc3\xa5 at udl\xc3\xa5ne offentlige midler uden tilstr\xc3\xa6kkelig sikkerhedsstillelse. Derfor blev F\xc3\xb8nss den 29. oktober 1818 suspenderet og 1. februar 1820 afskediget som amtmand; dog (if\xc3\xb8lge en h\xc3\xb8jesteretsdom) i n\xc3\xa5de og med en \xc3\xa5rlig pension af 1.000 rigsdaler. Pensionen m\xc3\xa5tte dog ikke h\xc3\xa6ves, f\xc3\xb8rend de pekuni\xc3\xa6re krav, der p\xc3\xa5hvilede ham fra hans embedstid, var godtgjort. Den venlige afskedigelse var begrundet i, at "ingen u\xc3\xa6dle eller uredelige Bev\xc3\xa6ggrunde, men Svaghed, en ikke beregnet Godg\xc3\xb8renhed og Hj\xc3\xa6lpsomhed i Forbindelse med de Forandringer i de pekuni\xc3\xa6re Forhold, som de senere Tider havde f\xc3\xb8rt med sig" var skyld i hans handlem\xc3\xa5de._NEWLINE_Han \xc3\xa6gtede 6. august 1788 i Hvidbjerg (vielsen ogs\xc3\xa5 indf\xc3\xb8rt i Randers) Nicoline Anne Marie Ring til Todb\xc3\xb8l (f\xc3\xb8dt 30. oktober 1770 p\xc3\xa5 Lyngholm, d\xc3\xb8d 10. november 1858 p\xc3\xa5 N\xc3\xb8ruplund), datter af major J\xc3\xb8rgen Martinus Ring til Lyngholm (ca. 1727-1790) og Anna Margrethe Sommer (1735-1784). \xc3\x86gteskabet blev opl\xc3\xb8st ved separation 1810 og oph\xc3\xa6vet ved kgl. bevilling 1821._NEWLINE_F\xc3\xb8nss er begravet p\xc3\xa5 Feldballe Kirkeg\xc3\xa5rd._NEWLINE_Der findes en miniature af F\xc3\xb8nss og en afbildning p\xc3\xa5 glasmaleri med familie (begge p\xc3\xa5 Det Nationalhistoriske Museum p\xc3\xa5 Frederiksborg Slot). Desuden findes et portr\xc3\xa6tmaleri af Jens Juel, kopi efter dette af Adolf Heinrich-Hansen.'